กรุงศรีดิ้นป้องผู้ถือหน่วยSSPFถูกอายัดเงินประกัน
บลจ.กรุงศรี ดิ้นหาวิธีป้องผลประโยชน์ผู้ถือหน่วย หลังสรรพากรจี้ให้ส่งเงินประกัน 18 ล้านบาทที่เซ็นหลุยส์ฯ วางไว้ให้กองทุน 14 ก.ค.นี้
21 ส.ค. 2554

บลจ.กรุงศรี ดิ้นหาวิธีป้องผลประโยชน์ผู้ถือหน่วย หลังสรรพากรจี้ให้ส่งเงินประกัน 18 ล้านบาทที่เซ็นหลุยส์ฯ วางไว้ให้กองทุน 14 ก.ค.นี้
นายฉัตรรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า กรมสรรพากรได้มีหนังสือยืนยันให้ บลจ.กรุงศรี ส่งมอบเงินประกันที่บริษัท เซ็นหลุยส์ โฮลดิ้งส์ วางไว้กับกองทุนรวมอสังหาริมทรัพย์ศาลาแอทสาทร (SSPF) เพื่อเป็นหลักประกัน ในจำนวนที่คงเหลืออยู่ ณ วันที่เจ้าหน้าที่ของกรมสรรพากรได้นำส่งคำสั่งอายัด ณ วันที่ 15 ธ.ค. 2553 พร้อมดอกผล โดยต้องส่งมอบให้แก่กรมสรรพากรในวันที่ 14 ก.ค. 2554 
อย่างไรก็ตาม ณ วันที่ 15 ธ.ค. 2553 เงินประกันดังกล่าวมียอดคงเหลือ 18,457,955.54 บาท ซึ่งกองทุนรวมได้หยุดรับรู้เงินประกันดังกล่าวเป็นรายได้ของกองทุนรวมตั้งแต่วันที่ได้รับคำสั่งอายัด
“บลจ.กรุงศรี อยู่ระหว่างพิจารณาแนวทางการแก้ปัญหาที่เหมาะสม รวมถึงการดำเนินมาตรการใดๆ ตามความจำเป็น โดยจะใช้ความพยายามอย่างดีที่สุดเพื่อรักษาประโยชน์ของกองทุนรวม” นายฉัตรรพี กล่าว 
ทั้งนี้ บริษัท เซ็นหลุยส์ โฮลดิ้งส์ มีปัญหาเกี่ยวกับการชำระภาษีกับกรมสรรพากร และต่อมาวันที่ 15 ธ.ค. 2553 สำนักงานสรรพากรพื้นที่กรุงเทพมหานคร 5 ได้มีคำสั่งอายัดเงินที่บริษัท เซ็นหลุยส์ โฮลดิ้งส์ ส่งมอบให้ไว้ต่อกองทุนรวมเป็นหลักประกัน เพื่อเป็นค่าใช้จ่ายที่เกี่ยวเนื่องกับการบริหารและประกันรายได้ค่าเช่าและค่าบริการของกองทุนรวม โดยกองทุนรวมได้โต้แย้งคัดค้านการส่งมอบเงินดังกล่าวต่อกรมสรรพากรไปแล้ว m